奉和楊尚書郴州追和故李中書夏日登北樓十韻之作依本詩韻次用
作者：柳宗元
朝代：唐

paragraphs: 郡樓有遺唱，新和敵南金。
境以道情得，人期幽夢尋。
層軒隔炎暑，迥野恣窺臨。
鳳去徽音續，芝焚芳意深。
游鱗出陷浦，唳鶴繞仙岑。
風起三湘浪，雲生萬里陰。
宏規齊德宇，麗藻競詞林。
靜契分憂術，閑同遲客心。
驊騮當遠步，鶗鴂莫相侵。
今日登高處，還聞梁父吟。